Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 1004/12/8806	Košice, 1.7.2013
EEČ : 2-65-200-2013

U Z N E S E N I E

Trestná vec:	obvinený XXXXX 
Zločin:	Obmedzovanie osobnej slobody podľa § 183 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 18.12.2012 v čase asi o 18.00 hod. v obci XXXXX, okres Košice - okolie požiadal XXXXX, aby mu ukázal cestu do obce XXXXX Mesto a po prejdení krátkeho úseku cesty mu priložil ku krku nôž so širokou čepeľou o dĺžke 14 cm so slovami „ teraz pôjdeš so mnou“ a keď okolo nich prechádzalo motorové vozidlo, obvinený nôž odhodil a vtedy sa poškodenému podarilo ujsť, 

lebo obvinený nebol v čase činu pre nepríčetnosť trestne zodpovedný

Odôvodnenie:
    Uznesením vyšetrovateľky OR PZ Odboru kriminálnej polície Košice - okolie sp. zn. ČVS:ORP-757/OVK-KS-2012 z 19.12.2012 bolo podľa § 199 ods. 1 Trestného poriadku začaté trestné stíhanie a uznesením z 26.2.2013 bolo podľa § 206 ods. 1 Trestného poriadku vznesené obvinenie XXXXX za zločin  obmedzovania  osobnej slobody podľa § 183 ods. 1, ods. 2 písm. a) Trestného zákona s použitím § 138 písm. a) Trestného zákona na tom skutkovom základe, ako sa to vyššie uvádza.

    Po skončení vyšetrovania vyšetrovateľka PZ predložila vyšetrovací spis s návrhom na zastavenie trestného stíhania podľa § 215 ods. 1 písm. e) Trestného poriadku.

    Preskúmaním vyšetrovacieho spisu som zistila, že tento  návrh  je dôvodný.

      
     Výsledkami vyšetrovania bolo zistené, že sa stal skutok, pre ktorý sa vedie trestné stíhanie, tento napĺňa pojmové znaky skutkovej podstaty zločinu obmedzovania  osobnej slobody podľa § 183 ods. 1, ods. 2 písm. a) Trestného zákona a dôkazy nasvedčujú tomu, že tento skutok  spáchal obvinený. 
      
    Zo znaleckého posudku z odboru zdravotníctva, odvetvie súdna psychiatria,  vyplýva, že  obvinený XXXXX je psychiatricky vedený a liečený na psychotické ochorenie, a to  schizoafektívnu poruchu manický typ, ktorá u obvineného bola v čase skutku v dekompenzácii.   V čase spáchania  skutku obvinený nebol schopný rozpoznať protiprávnosť svojho konania a nebol schopný svoje konanie ovládať. 

    V znaleckom posudku sa konštatuje, že pobyt obvineného na slobode bez psychiatrickej liečby by mohol byť pre spoločnosť nebezpečný.  Obvinený od spáchania skutku bol dvakrát  hospitalizovaný na Psychiatrickom oddelení NsP v Trebišove a od jeho ostatného prepustenia je vedený v psychiatrickej ambulancii, užíva psychofarmaká, jeho ochorenie je v stabilizovanom stave. Poukazujúc na tieto skutočnosti, znalci  považujú za dostatočné, aby bolo obvinenému uložené ochranné psychiatrické liečenie ambulantnou formou.

       Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

      Poukazujúc na vyššie uvedené bolo potrebné podľa § 215 ods. 1 písm. e) Trestného poriadku zastaviť trestné stíhanie vedené proti obvinenému XXXXX pre vyššie uvedený zločin, pretože nebol  v čase činu pre nepríčetnosť trestne zodpovedný.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka